PRTR เปิดตัวแรง! JMART ซื้อบิ๊กล็อตวันแรก 15% ตามแผน
หุ้นน้องใหม่ PRTR บิ๊กล็อตโผล่วันนี้ 101.15 ล้านหุ้น ราคาเฉลี่ยหุ้นละ 7.20 บ. มูลค่ารวม 728 ลบ. พบกลุ่ม JMART เข้าซื้อตามแผน 15% พร้อมบุคคลที่เกี่ยวข้องของผู้ถือหุ้นรายใหญ่ สัดส่วน 1.67% และ “นลินทิพย์ แก้วอำไพ” สัดส่วน 0.19%
บิ๊กล็อตหุ้นน้องใหม่ PRTR โผล่ 728 ลบ. กลุ่ม JMART เข้าซื้อตามแผน 15% พร้อมบุคคลที่เกี่ยวข้องของผู้ถือหุ้นรายใหญ่ 1.67% พ่วงนลินทิพย์ แก้วอำไพ 0.19%
15 มี.ค. 2566

ผู้สื่อข่าวรายงานว่า วันนี้ (15 มี.ค.66) มีรายการสรุปซื้อขายกระดานรายใหญ่ (Big lot) บริษัท พีอาร์ทีอาร์ กรุ๊ป จำกัด (มหาชน) หรือ PRTR จำนวน 5 รายการ ปริมาณ 101,145,000 หุ้น มูลค่ารวม 728.24 ล้านบาท ราคาเฉลี่ย 7.20 บาทต่อหุ้น โดยราคาหุ้น PRTR ปิดตลาดวันนี้ 10.10 บาท บวก 2.90 บาท หรือ 40.28% สูงสุดที่ 10.30 บาท ต่ำสุดที่ 8.80 บาท มูลค่าซื้อขายที่ 3.41 พันล้านบาท
ทั้งนี้มีรายงานจากข้อมูลที่บริษัทฯ ได้ยื่นไฟลิ่งต่อสำนักงานคณะกรรมการกำกับหลักทรัพย์และตลาดหลักทรัพย์ (กลต.) ระบุว่า นายพอล เดวิด ชอนดี้ และกลุ่มนางสาวจารุวรรณ (นางสาวจารุวรรณ พานิชเจริญ และนายริชาร์ด ฮิวจ์ เบนเนต) จะดำเนินการขายหุ้นที่ตนถืออยู่รวมกันจำนวน 101,145,000 หุ้น บนกระดานรายใหญ่ (Big Lot) ในราคา IPO ณ วันที่หุ้นของบริษัทฯ เข้าทำการซื้อขายในตลาดหลักทรัพย์แห่งประเทศไทยเป็นวันแรก ให้แก่นักลงทุนจำนวน 3 ราย ดังนี้ 1) JMART ซึ่งเป็นบุคคลที่ไม่มีความสัมพันธ์กับบริษัทฯ จำนวน 90,000,000 หุ้น หรือคิดเป็นสัดส่วน 15% 2) บุคคลที่เกี่ยวข้องของผู้ถือหุ้นรายใหญ่ จำนวน 10,020,000 หุ้น หรือคิดเป็นสัดส่วน 1.67% และ 3) นางสาวนลินทิพย์ แก้วอำไพ ซึ่งเป็นพนักงานของบริษัทฯ จำนวน 1,125,000 หุ้น หรือคิดเป็นสัดส่วน 0.19%